《管湖马上》
宋代·钱时

去年跨马西湖曲，画船歌管声相逐。
诸友联辔俱绝俗，敲镫微吟山水绿。
今年跨马管家湖，山花欲动山禽呼。
安得诸友复联辔，如许野趣苏堤无。
野趣野翁心自可，未必行人总宜我。
尔不宜我奈尔何，春风满袖谁当歌。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。